Hurukuro Dzekuumba Hwaro Hwenhaurirano Dzinotanga Pakati peZANU-PF neMDC
Dzimwe nyanzvi munyaya dzezvematongerwo enyika dzinoti nhaurirano idzi kuteya nzou neriva.
Vakuru muZANU-PF neMDC neMuvhuro vakatanga kuisa misoro yavo pamwe chete, vachitsvaga zvinhu zvavanofanirwa kunge vachizozeya kana hurukuro dzatanga. hurukuro idzi dziri kutungamirwa nemutungamiri weSouth Africa VaThabo Mbeki. VaMbeki ndivo vakasarudzwa neSADC kuti vatungamire muhurukuro dzekupedza matambudziko akatarisana neZimbabwe. Vakamirira ZANU-PF gurukota rezvemitemo, VaPatrick Chinamasa, uye gurukota rezvevashandi, VaNicholas Goche. MDC iri kumiririrwa naVaTendai Biti kudivi raVaTsvangirai, uye VaWelshman Ncube kuchikwata chinotungamirwa naVaArthur Mutambara. Vakuru veMDC ava vakasangana nechikwata chaVaMbeki neMugovera, ukuwo ZANU-PF ikazosangana nechikwata chaVaMbeki neSvondo. NeMuvhuro varume ava vose vakazosangana pamwe chete, apo vaitsvaga hwaro hwekushandisa pakutaurira.. Zvakataurwa neMuvhuro zvinosanganisira nyaya yesarudzo uye yebumbiro remitemo. Vanoona nezve kufambiswa kwemabasa mu Crisis in Zimbabwe Coalition, VaJacob Mafume, vaudza Blessing Zulu weStudio 7 kuti zvinhu zvibudirire, vanofanira kusunga dzisimba. Apo hurukuro pakati peZANU-PF neMDC dziri kuenderera mberi, imwe nyanzvi mune zvekuyananisa mapato anopikisana inoti chinoita kuti hurukuro dzakadai dzibudirire, imhando yevanoyananisa vacho. Vaimbova gurukota reState Pacification muUganda, Amai Betty Bigombe, uye vari mutongi gava mukuru muhurukuro dzekuyananisa hurumende yaVaYoweri Museveni ne Lord’s Resisitance Army, vakaudza Studio 7 kuti nyaya yemuZimbabwe, inoda kupindirwa nevamwe vatungamiri vemudunhu, pamwe nevekudzimwe nyika dzakabudirira. Vachitaura vari muWashington DC paUnited States Institute of Peace, Amai Bigombe vakati vakarwadziwa kuti vatungamiri vemuAfrica musangano re African Union, havana kuda kupindira pane zvanga zvichiitika muUganda, sezviri kungoitikawo muZimbabwe. Vakati zvakare zvinorwadza kuti vatungamiri vemuAfrica, vanoti vanokoshesa zvabuda musarudzo, zvisinei nekuti sarudzo idzi dzaitwa nenzira yakanaka here kana kuti kwete. Carole Gombakomba we Studio 7 akaita hurukuro naCo-ordinator we Crisis in Zimbabwe Coalition muSouth Africa, Reverend Nicholas Mukaronda, pamwe na Amai Rutendo Hadebe, Director ve Women in Politics, avo vati havasi kugutsikana nenhaurirano idzi sezvo vakawanda vasiri kurumwa nzeve nezviri kuitika. Dzimwe Nhau Kubva kuStudio 7...